GUNKUL สปินออฟ “กันกุล พาวเวอร์ฯ” เข้าตลาด ขยายโอกาสคว้างานใหญ่!
GUNKUL แต่งตั้ง “บล.คิงส์ฟอร์ด” เป็น FA นำบริษัทลูก “กันกุล พาวเวอร์ ดีเวลลอปเม้นท์” สปินออฟเข้าตลาดหลักทรัพย์ฯ ปี 66 เพิ่มศักยภาพขยายโอกาสคว้างานใหญ่!
GUNKUL แต่งตั้ง “บล.คิงส์ฟอร์ด” เป็น FA นำบริษัทลูก “กันกุล พาวเวอร์ ดีเวลลอปเม้นท์” สปินออฟเข้าตลาด เพิ่มศักยภาพขยายโอกาสคว้างานใหญ่!
20 ม.ค. 2565

นายสมบูรณ์ เอื้ออัชฌาสัย ประธานเจ้าหน้าที่บริหาร บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยกับ “ข่าวหุ้นธุรกิจ” ผ่านรายการ “ข่าวหุ้น” ออกอากาศทางช่อง MCOT HD30 วันที่ 19 ม.ค.2565 ว่า บริษัทฯ มีแผนการนำบริษัทย่อย บริษัท กันกุล พาวเวอร์ ดีเวลลอปเม้นท์ จำกัด (GPD) ที่ดำเนินธุรกิจก่อสร้างโรงไฟฟ้า เข้าจดทะเบียนในตลาดหลักทรัพย์แห่งประเทศไทย
โดยเมื่อวันที่ 18 ม.ค.2565 มีการประชุมคณะกรรมการบริษัท กันกุล พาวเวอร์ ดีเวลลอปเม้นท์ จำกัด เพื่อดำเนินการปรับเปลี่ยนกรรมการอิสระ กรรมการชุดย่อย รวมถึงแต่งตั้งบริษัทหลักทรัพย์ คิงส์ฟอร์ด จำกัด เป็นที่ปรึกษาทางการเงิน (FA) สำหรับการนำบริษัท กันกุล พาวเวอร์ ดีเวลลอปเม้นท์ จำกัด เข้าซื้อขายในตลาดหลักทรัพย์ฯ ประมาณต้นปี 2566 เพื่อลดการพึ่งพาบริษัทแม่ให้น้อยลง และเป็นการเพิ่มประสิทธิภาพการดำเนินงานของบริษัท กันกุล พาวเวอร์ ดีเวลลอปเม้นท์ จำกัด เพื่อรองรับโครงการขนาดใหญ่ในอนาคต อาทิ โครงการจากการไฟฟ้าฝ่ายผลิตแห่งประเทศไทย ที่มีงบประมาณในการลงทุนโครงการต่างๆ ในระยะเวลา 10 ปี มูลค่ากว่า 100,000 ล้านบาท ทั้งโครงการการนำสายไฟฟ้าลงดิน การปรับเปลี่ยนสายระบบ โซลาฟาร์มแบบลอยน้ำ
รวมทั้งรองรับแผนพัฒนากำลังผลิตไฟฟ้าของประเทศไทย (PDP) ฉบับใหม่ ที่จะมุ่งเน้นการลดการปลดปล่อยก๊าซคาร์บอนไดออกไซด์ให้เป็นศูนย์ (net-zero carbon) ส่งผลให้บริษัทฯ ต้องดำเนินการพัฒนาโรงไฟฟ้าพลังงานทดแทนเพิ่มขึ้น โดยคาดการณ์ว่าในแต่ละปีจะมีโครงการที่บริษัทจะเข้าไปร่วมการประมูลงานรวมไม่ต่ำกว่า 40,000 ล้านบาทต่อปี ทั้งนี้ปัจจุบันบริษัท กันกุล พาวเวอร์ ดีเวลลอปเม้นท์ จำกัด มีงานในมือที่รอรับรู้รายได้ (Backlog) มูลค่ารวมประมาณ 5,000 ล้านบาท